དེར་བརྟེན་ཚེ་རབས་ནས་ཚེ་རབས་འཕགས་པ་སྤྱན་རས་གཟིགས་ཀྱིས་རྗེས་སུ་གཟུང་ཐུབ་རྒྱུ་ཕལ་ཆེར་ངས་ཐག་བཅད་ནས་བཤད་ཐུབ།ཤེས་སོང་ངམ།གང་ལྟར་མི་ཚེ་འདི་འཕགས་པ་སྤྱན་རས་གཟིགས་ཀྱི་འདུལ་ཞིང་བོད་བསྟན་སྲིད་ཀྱི་དོན་དུ་སོ་སོས་ཧུར་ཐག་འབད་ཐག་དཀའ་ལས་བརྒྱབ་པའི་ལས་ཀྱི་འབྲས་བུ་ཚེ་རབས་ནས་ཚེ་རབས་གནས་ཐུབ་པ་ངོས་ཀྱིས་དེ་ལྟར་དྲན་གྱི་འདུག།འཕགས་པ་སྤྱན་རས་གཟིགས་དང་ཐུན་མོང་མ་ཡིན་པའི་འབྲེལ་བ་ཡོད་པ་ཞིག་ཆགས་ཡོད།བོད་པ་མང་པོ་ཞིག་གིས་ངོས་སྤྱན་རས་གཟིགས་སྐུ་ཤ་རློན་པ་རེད་ཟེར་གྱི་ཡོད།དེ་འདྲ་རང་ཡིན་མིན་གང་ཤེས།དམིགས་བསལ་བོད་ནས་ཡོང་བའི་བོད་མི་ཚོས་༸རྒྱལ་བ་རིན་པོ་ཆེ་སྤྱན་རས་གཟིགས་སྐུ་གསོན་པོར་རྩི་བཞིན་ཡོད།སྔོན་མ་མོན་གྷོར་གཞིས་ཆགས་ཐོག་མར་ཚུགས་སྐབས་བལ་ཡུལ་ནས་རྒྱ་གར་ལ་ཐད་ཀར་ཡོང་བའི་གྲོང་གསེབ་པ་ཁག་ཅིག་ཡོད་པ་ངོས་རང་གཞིས་ཆགས་དེར་སླེབས་སྐབས་ཁོང་ཚོ་ཁ་ཤས་ཀྱིས་ཨ་ཙི་སྤྱན་རས་གཟིགས་གོམ་པ་བསྐྱོན་ནས་ཕེབས་ཀྱི་འདུག་ཅེས་བཤད་ཀྱི་ཡོད།བཞད་མོ་བཞད།སྤྱན་རས་གཟིགས་ཞུ་བ་མཆོད་གཤོམས་ནང་བཞུགས་མཁན་གྱི་བསམ་བློ་འཁོར་གྱི་ཡོད་པ་རེད།གང་ལྟར་ངོས་རང་སྤྱན་རས་གཟིགས་ཡིན་མིན་མི་ཤེས་ཏེ་འཕགས་པ་སྤྱན་རས་གཟིགས་དང་འབྲེལ་བ་ཞེ་དྲག་ཤུགས་ཆེན་པོ་ཞིག་ཡོད།དེ་ནི་ཆོས་རྒྱལ་སྲོང་བཙན་སྒམ་པོ་དང།ལྷག་པར་ཁྲི་སྲོང་ལྡེའུ་བཙན་གྱི་སྐབས་ངོས་དང་དམིགས་བསལ་འབྲེལ་བ་ཡོད་པའི་ཚོར་བ་ཤུགས་ཆེ་ཞིག་ཡོང་གི་འདུག